Likumprojekts

**Grozījumi Finanšu un kapitāla tirgus komisijas likumā**

Izdarīt Finanšu un kapitāla tirgus komisijas likumā (Latvijas Republikas Saeimas un Ministru Kabineta Ziņotājs, 2000, 13.nr.; 2001, 24.nr.; 2009, 2., 6.nr.; Latvijas Vēstnesis, 2009, 27., 200.nr.; 2010, 205.nr.; 2011, 169.nr.; 2012, 186.nr.; 2013, 183., 243.nr.; 2015, 122.nr.; 2016, 108.nr.) šādus grozījumus:

1. Papildināt 5.pantu ar palīgteikumu “kā arī noziedzīgi iegūtu līdzekļu legalizācijas un terorisma un proliferācijas finansēšanas novēršanu.”.

 2. Papildināt 6.pantu ar 13. un 14.punktu šādā redakcijā:

“13) uzraudzīt un kontrolēt finanšu un kapitāla tirgus dalībniekus Noziedzīgi iegūtu līdzekļu legalizācijas un terorisma finansēšanas novēršanas likuma prasību ievērošanā;

14) uzraudzīt un kontrolēt finanšu un kapitāla tirgus dalībniekus Starptautisko un Latvijas Republikas nacionālo sankciju likuma prasību attiecībā uz finanšu ierobežojumiem ievērošanā.”.

1. Papildināt 9.pantu ar 3.punktu šādā redakcijā:

“3) noziedzīgi iegūtu līdzekļu legalizācijas un terorisma un proliferācijas finansēšanas novēršanu finanšu un kapitāla tirgū.”.

1. 13.pantā:

izslēgt otrajā daļā vārdus “kas vienlaikus ir arī Komisijas departamentu direktori”.

izteikt trešo daļu šādā redakcijā:

“(3) Priekšsēdētāju un padomes locekļus pēc Ministru kabineta ieteikuma amatā ieceļ Saeima.”

izteikt ceturto daļu šādā redakcijā:

“(4) Priekšsēdētāja un padomes locekļu amatu pretendentus Ministru kabinets izraugās atklātā konkursā. Priekšsēdētaja un padomes locekļa amata pretendentu atlasi veic pretendentu atlases komisija, kuru vada Valsts kancelejas direktors. Pretendentu atlases komisijas sastāvā ir Valsts kancelejas direktors, finanšu ministrs vai viņa deleģēts pārstāvis, tieslietu ministrs vai viņa deleģēts pārstāvis, iekšlietu ministrs vai viņa deleģēts pārstāvis, Latvijas Bankas padomes loceklis, [Satversmes](https://likumi.lv/ta/id/57980-latvijas-republikas-satversme) aizsardzības biroja direktors, Noziedzīgi iegūtu līdzekļu legalizācijas novēršanas dienesta priekšnieks un Valsts drošības dienesta priekšnieks. Pretendentu atlases komisijas sēdēs ar padomdevēja tiesībām piedalās ne vairāk kā trīs Finanšu sektora attīstības padomes deleģēti pārstāvji. Pretendentu atlases komisijas sekretariāta funkcijas veic Valsts kanceleja.”

papildināt ar 4.1 un 4.2 daļu šādā redakcijā:

“(41) Ministru kabinets izdod noteikumus, kuros nosaka:

1. pretendentu pieteikšanās nosacījumus un kārtību;
2. pretendentu atlases kritērijus un vērtēšanas kārtību;
3. pretendentu atlases komisijas izveides, darbības un lēmumu pieņemšanas kārtību.

(42) Pretendentu atlases komisija, rīkojot priekšsēdētāja un padomes locekļu amata pretendentu atlasi, pārliecinās, vai viņu kompetence atbilst visu šā likuma 6.pantā minēto Komisijas funkciju izpildei un ņem to vērā, veicot amata pretendentu atlasi.”

izteikt piekto daļu šādā redakcijā:

“(5) Par priekšsēdētāju un padomes locekli var būt persona:

1. kura ir Latvijas Republikas pilsonis;
2. kura ir ieguvusi augstāko izglītību ar jurista vai ekonomista kvalifikāciju vai kvalifikāciju finanšu vadībā;
3. kura pārvalda latviešu valodu un vismaz divas svešvalodas;
4. kurai ir vismaz piecu gadu darbības pieredze finanšu un kapitāla tirgus vai tā uzraudzības jomā;
5. kura ir kompetenta finanšu vadības jautājumos un kura ir ieguvusi praktisko pieredzi vadītāja amatā;
6. kurai ir nevainojama reputācija;
7. kura atbilst normatīvajos aktos noteiktajām prasībām, lai saņemtu speciālo atļauju pieejai valsts noslēpumam;
8. kura nav sodīta par tīšu noziedzīgu nodarījumu neatkarīgi no sodāmības dzēšanas vai noņemšanas;
9. kurai nav atņemtas tiesības veikt noteiktu vai visu veidu uzņēmējdarbību.”

izslēgt sesto daļu;

papildināt ar 6.1 un 6.2 daļu šādā redakcijā:

“(61) Priekšsēdētāja un padomes locekļa pilnvaru termiņš ir pieci gadi. Ja priekšsēdētājs vai kāds no padomes locekļiem atstāj amatu pirms termiņa, viņa vietā Saeima apstiprina jaunu priekšsēdētāju vai padomes locekli uz piecu gadu pilnvaru termiņu. Viena un tā pati persona var būt par priekšsēdētāju vai padomes locekli ne vairāk kā divus termiņus pēc kārtas.

(62) Padomes locekļi no sava vidus, atklāti balsojot, ar vienkāršu balsu vairākumu ievēlē priekšsēdētāja vietnieku. Tā pilnvaru termiņš ir termiņš, uz kādu attiecīgo padomes locekli amatā ir apstiprinājusi Saeima.”

izslēgt septītajā daļā vārdus “viņa vietnieka”.

1. Izteikt 14.pantu šādā redakcijā:

“**14.pants.** (1) Pirms šā likuma 13.panta 6.1 daļā noteiktā termiņa Saeima atbrīvo priekšsēdētāju vai padomes locekli no amata tikai tādā gadījumā, ja:

1) ir saņemts attiecīgās personas iesniegums par atkāpšanos no amata;

2) ir stājies spēkā notiesājošs tiesas spriedums vai prokurora priekšraksts par sodu, ar kuru priekšsēdētājam vai padomes loceklim ir piemērots sods par tīša noziedzīga nodarījuma izdarīšanu;

3) priekšsēdētājs vai padomes loceklis vairāk nekā sešus mēnešus pēc kārtas slimības vai citu iemeslu dēļ nevar pildīt savus amata pienākumus;

4) stājies spēkā galīgais nolēmums par speciālās atļaujas pieejai valsts noslēpumam anulēšanu;

5) saņemts priekšsēdētāja iesniegums par padomes locekļa pirmstermiņa atbrīvošanu, ja padomes loceklis vairs neatbilst šā likuma 13.panta piektās daļas 6.punktā minētajam kritērijam;

6) saņemts vismaz desmit Saeimas deputātu iesniegums par priekšsēdētāja pirmstermiņa atbrīvošanu, ja priekšsēdētājs vairs neatbilst šā likuma 13.panta piektās daļas 6.punktā minētajam kritērijam.

(2) Šā panta pirmās daļas 5. un 6. punktā minētos iemeslus padomes priekšsēdētāja vai padomes locekļa atbrīvošanai no amata izvērtē šā likuma 13.panta ceturtajā daļā minētā komisija (turpmāk – izvērtēšanas komisija).

(3) Ja izvērtēšanas komisija nekonstatē šā panta pirmās daļas 5. un 6.punktā minētos iemeslus padomes priekšsēdētāja vai padomes locekļa atbrīvošanai no amata, atbrīvošanas procedūru pārtrauc. Ja izvērtēšanas komisija konstatē iemeslus padomes priekšsēdētāja vai padomes locekļa atbrīvošanai, tā sagatavo attiecīgu lēmumu. Padomes priekšsēdētājs vai padomes loceklis šo lēmumu 10 dienu laikā no tā paziņošanas dienas var pārsūdzēt Administratīvajā apgabaltiesā.

(4) Administratīvā apgabaltiesa lietu izskata kā pirmā instances tiesa. Lieta tiek izskatīta triju tiesnešu sastāvā. Tiesa lietu izskata un nolēmumu pieņem 30 dienu laikā pēc pieteikuma saņemšanas. Ja likums nosaka kādas procesuālas darbības izpildes termiņu, bet, izpildot attiecīgo procesuālo darbību šajā termiņā, netiktu ievērots šajā daļā noteiktais lietas izskatīšanas un nolēmuma pieņemšanas termiņš, tiesa (tiesnesis) pati nosaka attiecīgās procesuālās darbības izpildes termiņu. Administratīvās apgabaltiesas nolēmums nav pārsūdzams.

(5) Ja izvērtēšanas komisijas lēmums nav pārsūdzēts vai ir pārsūdzēts un tiesa atzinusi, ka tas ir tiesisks, izvērtēšanas komisija lēmumu nosūta Ministru kabinetam. Ministru kabinets sagatavo un iesniedz Saeimai attiecīgu lēmuma projektu par padomes priekšsēdētāja vai padomes locekļa atbrīvošanu no amata. Saeimas lēmums par padomes priekšsēdētāja vai padomes locekļa atbrīvošanu no amata nav pārsūdzams.”.

1. Papildināt ar 20.1 pantu šādā redakcijā:

 “**20.1 pants.** Komisijas amatpersonas un darbinieki, īstenojot šajā un citos finanšu un kapitāla tirgus jomu regulējošajos normatīvajos aktos paredzētos komisijas uzdevumus, nav atbildīgi par tiesisku lēmumu radītajām sekām, kas radušās finanšu un kapitāla tirgus dalībniekiem un trešajām personām.”.

1. Papildināt 27.pantu ar teikumu šādā redakcijā:

“Šī informācija tiek publicēta komisijas mājaslapā internetā.”.

1. Papildināt ar 29.pantu šādā redakcijā:

“**29.pants.** Komisija reizi trijos gados veic neatkarīgu savas darbības novērtējumu un publicē to komisijas mājaslapā.”.

1. Papildināt pārejas noteikumus ar 20., 21. un 22. punktu šādā redakcijā:

“20. Ministru kabinets ne vēlāk kā līdz 2019.gada 1.jūnijam izdod šā likuma 13.panta 4.1 daļā minētos Ministru kabineta noteikumus.

21. Ministru kabinets ne vēlāk kā līdz 2019.gada 1.oktobrim virza apstiprināšanai Saeimai padomes priekšsēdētāja un padomes locekļu amatu pretendentus. Līdz 2019.gada 1.maijam ieceltais padomes priekšsēdētājs, padomes priekšsēdētāja vietnieks un padomes locekļi turpina pildīt savus amata pienākumus līdz jauna priekšsēdētāja un padomes locekļu apstiprināšanai.

22. Grozījums 13.panta piektās daļas 7.punktā stājas spēkā vienlaikus ar grozījumiem likumā “Par valsts noslēpumu”.”.

Likums stājas spēkā 2019.gada 1.maijā

Finanšu ministrs J.Reirs